Lone Møller (S), 2003-05-09:
Som jeg sagde for et stykke tid siden, er det jo ikke første gang, vi drøfter det her forslag, og selv om jeg ikke sådan har det med at blive ked af det, kan jeg måske blive lidt smådårlig over at høre Dansk Folkepartis ordfører stå og sige: Ja, dengang der sad en socialdemokratisk regering, fik vi ikke sat noget i gang, og nu presser vi så på endnu en gang.
Det er rent hykleri, rent hykleri.
Dansk Folkeparti har to gange haft muligheden for at trykke på den grønne knap i Folketinget og få stemt hygiejneregler i dette land hjem.
Dansk Folkeparti har været stemmen, der har været afgørende for, om det blev indført i Danmark.
Det er simpelt hen til at blive dårlig over; det giver jeg ikke meget for.
Men nu har fru Birthe Skaarup muligheden, for hvis fru Birthe Skaarup vil, kan vi sætte Socialdemokratiets forslag til betænkningsafgivelse på onsdag.
Så kan vi trykke på knapperne, inden vi går på sommerferie, og så behøver vi ikke sidde og lave beretning.
Jeg synes, det er fint, at Venstres ordfører vil give tilsagn om, vi kan lave en beretning.
Jeg tror ikke, at vi politikere kan lave en beretning om hygiejneregler, der overhovedet kan stå mål med de standarder, som Statens Serum Institut og Sundhedsstyrelsen med midler fra Sundhedsministeriet har udarbejdet. Vi behøver sådan set ikke sidde og lave nogle hygiejneregler, de er der, vi kan bare beslutte, at de skal vedtages.
Det her forslag, som vi har fremsat, og også Dansk Folkeparti har fremsat, er jo ikke kommet ud af den blå luft.
Det er kommet, fordi 80.000 mennesker i Danmark bliver syge af at ligge på sygehuset.
De bliver endnu mere syge, end de var, da de kom, fordi de bliver ramt af infektioner.
Det er da fint, at det sådan er nogenlunde det samme som på alle andre sygehuse.
Jeg hører ikke til dem, der siger, at vi har et dårligt sygehusvæsen i Danmark.
Det har jeg aldrig gjort.
Men jeg synes saftsuseme, det er for dårligt, at 80.000 mennesker ligger i størrelsesordenen 14 til 7 dage ekstra i sengene.
Det er cirka ½ million ekstra liggedage, som vi kunne få frigjort, hvis det var sådan, at folk ikke blev syge.
Tænk, så kunne vi bruge vores læger til at behandle de patienter, som var syge, når de kom ind, så de ikke skulle bruge deres tid på at behandle dem, der er blevet syge, når de endelig er kommet på sygehuset.
Uanset hvor mange flotte ord, hvor mange kvalitetsmodeller og hvor meget vi ellers skal stå heroppe og love hinanden, så er der møgbeskidt på nogle af vores sygehuse; det er en kendsgerning, det oplever vi gentagne gange.
Det kan der være mange årsager til, men det er i hvert fald en realitet, at folk bliver syge af at få infektioner.
Det har vi en mulighed for at gøre noget ved.
Derudover kan vi sagtens arbejde videre med den danske model, som hr. Hans Andersen taler om, som ingen kender noget til, ingen har læst den, vi taler alle sammen om den danske model, vi har bare ikke set den, men den er rigtig god, siger hr. Hans Andersen, og det er det, vi går efter.
Hvis vi er optaget af - som jeg i hvert fald har hørt indtil nu - at man ikke vil have, at folk skal blive syge af at ligge på sygehusene, så er der én mulighed, og det er at stemme for et af forslagene her, som jo næsten er identiske.
Der er lige det med smiley-ordningen, den er jeg ikke helt glad for; jeg ville nødig være meget syg og komme ind på en afdeling, hvor der så hang en sur smiley, fordi der ikke var så godt at ligge; så ville jeg nok blive endnu dårligere.
Så om det lige skal være den model, der er mange andre, der er stjerner, der er knive, og vi kunne jo også lave nogle små klistermærker af diverse sundhedsministre og sætte op alt efter, hvordan man synes kvaliteten var på sygehusene.
Jeg er ligeglad med, hvordan kontrollen er, bare der bliver rent på sygehusene, og det kan vi sikre ved at få lavet nogle ensartede hygiejnestandarder, som ligger færdige lige til at gå til, og som 300 af de ypperste eksperter i dette land inden for hygiejneområdet har udarbejdet.
Der er overhovedet ingen undskyldning for ikke at få vedtaget et forslag inden sommerferien.